مدرن فیزیک
مُدرن فیزیک یا نو فیزیک  اتی فیزیکی مبحثون ره گانّه که این علم ره خله تغییر هِدائه. نسبیت نظریه و کوانتومی فیزیک ِبساتِن په، فیزیک‌دونا بفهمستنه که اون‌چی تا اسا دونِستنه کامل نیّه و ونه جدیدِ روشون جه فیزیک ره بخوندِن. این جدید روشون گاتِنه ونه خله پچوکِ چی‌ئون ره بررسی هاکردن و اتمون دله ره توجه داشتِن.

تاریخچه 
اواخر قرن نوزّهم میلادی دانشمندون گاتِنه کلاسیک فیزیک بتونده تموم فیزیکی پدیده‌ئون ره توجیه هاکنه و حتی ماکس پلانک گاته فیزیک دله همه چی کشف بیّه و اسا ونه دانشمندون بورِن بیولوژی ِعلم ره بِشناسِن. اما اوایل قرن بیستم بعضی دانشمندون اتمی فیزیک و هسته‌یی فیزیک سَره بعضی چیزها ره کشف هاکردنه که کلاسیکی علم وشون ره توجیه نَکارده. دانشمندون ات‌چی لازم داشتنه که شیمی ره فیزیک جه ربط هاده و اتمِ رفتارون ره توضیح هاده. نسبیت و کوانتومی مکانیک دِتا نظریه بینه که اوایل قرن بیستم آلبرت انیشتین، ورنر هایزنبرگ و دیگرون وه ره بساتنه.

کاربرد 
مُدرنِ فیزیکِ استفاده خله سخته و ونه فرمول‌ها اینتی هستنه که نَوانه همه مسائل سَره وشون جه استفاده هاکردن، همینسه هَنتا کلاسیک فیزیک جه هم خله استفاده وانه. اسا مُدرنِ فیزیک جه ویشته دِ جا استفاده وانه: جایی که سرعت خله بالا دَواشه (نور ِسرعت واری) یا جایی که شئ خله پچوک بائه (اتم ِزیرچلّه‌ئون واری).

منابع 

فیزیک